b'\n_START_ARTICLE_\nPiazza dei Miracoli\n_START_PARAGRAPH_\nPiazza dei Miracoli ("Ihmeiden kentt\xc3\xa4"), virallisesti Piazza del Duomo ("Katedraaliaukio"), on laaja muurien ymp\xc3\xa4r\xc3\xb6im\xc3\xa4 alue Pisan keskustassa ja keskiajan taiteen suurimpia muistomerkkej\xc3\xa4. Osittain p\xc3\xa4\xc3\xa4llystetyll\xc3\xa4 ja osin ruohon peitt\xc3\xa4m\xc3\xa4ll\xc3\xa4 alueella on nelj\xc3\xa4 tunnettua ja merkitt\xc3\xa4v\xc3\xa4\xc3\xa4 rakennusta: Tuomiokirkko, Kastekappeli, Kellotorni ("Pisan kalteva torni") ja Camposanto (hautausmaarakennus). Alue rakennettiin 300 vuoden aikana vuodesta 1063 alkaen. Vuonna 1987 alue nimettiin UNESCOn maailmanperint\xc3\xb6kohteeksi.\n_START_SECTION_\nTuomiokirkko\n_START_PARAGRAPH_\nAukion syd\xc3\xa4n on Duomo Santa Maria Assunta eli Pisan katedraali. Tuomiokirkon rakennutti arkkitehti Buschetus, ja rakentaminen aloitettiin vuonna 1063 heti saraseenien laivastosta saavutetun voiton j\xc3\xa4lkeen. Kirkko vihittiin vuonna 1118, mink\xc3\xa4 j\xc3\xa4lkeen sen runkohuonetta viel\xc3\xa4 pidennettiin._NEWLINE_Rakennuksessa yhdistyy it\xc3\xa4mainen rakennustaide kreikkalais-bysanttilaisiin elementteihin sek\xc3\xa4 it\xc3\xa4maisiin ja lombardialaisiin koristeluihin. Marmorisen katedraalin pohjakaava on latinalaisen ristin mallinen, sen runkohuoneessa on viisi ja poikkilaivassa kolme laivaa, ja sen kupoli on ovaalinmuotoinen._NEWLINE_Kirkossa on kolme portaalia, joiden yl\xc3\xa4puolella on tihe\xc3\xa4 pienoispylv\xc3\xa4sgalleria. Alkuper\xc3\xa4iset pronssiovet sulivat tulipalossa 1595; uusissa ovissa on kohtauksia Neitsyt Marian el\xc3\xa4m\xc3\xa4st\xc3\xa4._NEWLINE_Kirkon sis\xc3\xa4tiloille antaa leimansa eri tyylien sekoitus ja v\xc3\xa4rillisest\xc3\xa4 marmorista muodostuvat kontrastiset raidat. Kirkon taiteellinen p\xc3\xa4\xc3\xa4teos on Giovanni Pisanon marmorinen saarnatuoli.\n_START_SECTION_\nKastekappeli\n_START_PARAGRAPH_\nKastekappelin rakentaminen aloitettiin vuonna 1152, ja se sai lopullisen muotonsa vuonna 1358, jolloin romaaninen aukollinen kupoli suljettiin. Kappelin portaali on koristeltu k\xc3\xb6ynn\xc3\xb6s-, lehti- ja ruusukekuvioin, ja reliefikasetteihin on kuvattu ihmisten toimia eri kuukausien aikana. Kappelin sis\xc3\xa4ll\xc3\xa4 on kahdeksankulmainen kasteallas, jonka teki vuonna 1246 Guido Bigarelli. Saarnatuoli on Nicola Pisanon tekem\xc3\xa4 vuodelta 1260, ja se on ensimm\xc3\xa4inen irrallinen saarnatuoli.\n_START_SECTION_\nKalteva torni\n_START_PARAGRAPH_\nPisan kalteva torni on katedraalin kellotorni. Sen rakentaminen aloitettiin vuonna 1173, ja se valmistui vuonna 1350. Tornista on tullut suosittu turistin\xc3\xa4ht\xc3\xa4vyys sen kaltevuuden johdosta.\n_START_SECTION_\nCamposanto\n_START_PARAGRAPH_\nCamposanto on kaupunginmuurin laidalla sijaitseva 126 metri\xc3\xa4 pitk\xc3\xa4 ja 52 metri\xc3\xa4 leve\xc3\xa4 hautausmaarakennus. Sen rakentaminen alkoi vuonna 1278 varhaiskeskiaikaisen hautausmaan paikalle._NEWLINE_T\xc3\xa4h\xc3\xa4n goottilaiseen rakennukseen on haudattu sukupolvien ajan paikallisia ylimyksi\xc3\xa4 ja kirkonmiehi\xc3\xa4. Vanhimmat sarkofagit ovat per\xc3\xa4isin antiikin ajalta. Rakennuksessa on paljon freskoja, kuten Benozzo Gozzolin maalaamat Vanhaan testamenttiin perustuvat freskot 1400-luvulta._NEWLINE_Rakennuksen sein\xc3\xa4ll\xc3\xa4 roikkuvat my\xc3\xb6s Pisan menneest\xc3\xa4 merimahdista kertovat vanhat satamaporttien ketjut. Meriherruudesta kilpailleet genovalaiset varastivat ketjut vuonna 1342, ja viisisataa vuotta my\xc3\xb6hemmin firenzel\xc3\xa4iset palauttivat ne Pisaan._NEWLINE_Toisen maailmansodan aikana liittoutuneet pommittivat rakennuksen erehdyksess\xc3\xa4 pahoin. Vuosikymmeni\xc3\xa4 kest\xc3\xa4neen restauroinnin j\xc3\xa4lkeen monia freskoja on saatu entis\xc3\xb6ity\xc3\xa4.'